Leon van Nierop se resensie: The house with a clock in its walls | Maroela Media
The house with a clock in its walls ** (5/10)
Met Cate Blanchett en Jack Black
Ag nee wat! Hierdie is nou regtig 100 minute wat ŉ mens nooit weer sal terugkry nie. Hoekom op aarde Cate Blanchett besluit het om in hierdie rolprent te speel, is duister. Dalk wou sy bietjie af gehad het of was sy verveeld met ernstige, klassieke rolle? Of was sy lus vir donker komedie? Want selfs sy kan nie hierdie swart komedie red nie, waarin Jack Black oorspeel asof hy op ŉ kleuterpartytjie is!
Waaroor die storie gaan? Dit lê in die titel opgesluit. ŉ Weeskind (die verrassend-goeie Owen Vaccaro, sou ŉ mens na die res van die rolprent kyk) besoek sy oom (Jack Black) wat eintlik ook ’n towenaar is in ŉ huis wat deur spoke en ander rare kreature besoek word.
Maar daar is ŉ kinkel in die storie, en ook in die huis se mure. Daar is ŉ reuseklok wat die tyd meedoënloos aftik na die einde van die wêreld. Sal ons jong held dit kan keer?
Dit raak alles ŉ bietjie vervelig. Daar word te veel truuks uitgehaal en te min storie vertel. Daar kan net soveel pratende stoele en woeste poppe en horlosies wees voordat ŉ mens begin gaap. Ouers word ook gewaarsku dat, al is die fliek snaaks en dra dit ŉ beperking van niemand onder 10 nie (10-12 moet deur ŉ volwassene vergesel word) raak dit soms bietjie bloederig en skrikwekkend. Nie goeie kindervermaak nie!
Eli Roth is veral bekend vir die bloederige Hostel. Hy moes miskien daarby gebly het! Jammer, dit kan nie aanbeveel word nie.
Plaaslike dokumentêr oor renosterstropery draai nou ook in Europa